<classify> UKAGUZI wa alama za vidole kwa mahujaji watakaoenda hija Saudi Arabia mwaka huu utafanyikia nchini kuzuia usumbufu ambao umekuwa ukijitokeza miaka ya nyuma ambapo zilikaguliwa Saudia.Pia kampuni zinazohusika na kusafirisha mahujaji zimetakiwa kufuatilia hati za kusafiria za mahujaji hao mapema kwa kuwa hati hizo zinapatikana kielektroniki na imekuwa usumbufu kwa waombaji wengi.Akizungumza na waandishi wa habari baada ya kuzindua kampeni ya maandalizi ya hija jana Dar es Salaam, Mratibu wa Hija na Katibu wa Mufti Tanzania, Shehe Mussa Hemed alisema miaka ya nyuma mahujaji walikuwa wanakaguliwa nyaraka za kuingia Saudi Arabia na alama za vidole wanapoingia huko.Alisema hali hiyo imekuwa kero kwa mahujaji wengi duniani na sasa mahujaji hao wakiwamo wa Tanzania watakaguliwa alama za vidole na nyaraka nyinginezo siku chache kabla ya kwenda hija.Alisema maofisa uhamiaji wa Saudi Arabia watawasili nchini kwa ukaguzi huo. Aliwataka wanaokusudia kwenda hija mwaka huu kujiandaa mapema ili muda wa ukaguzi ukifika iwe rahisi zaidi kukaguliwa. Pia alizitaka taasisi 17 za kusafirisha mahujaji kukamilisha malipo ya ada ya taasisi zao na malipo ya kila mtu anayeenda kuhiji kabla ya Aprili 10, mwaka huu na itakayoshindwa itaondolewa katika orodha. Alisema taasisi hizo zinapaswa kufunga mikataba ya nyumba kwa ajili ya mahujaji wao watakaofikia kwenye miji ya Makkah na Madina pamoja na mikataba mingine yote kabla ya Mei, 5 huku akizitaka taasisi hizo kuzingatia agizo hilo kwa kuwa limetolewa na Serikali ya Saudi Arabia yenyewe.Ningependa taasisi hizi ziwe macho na kufuatilia kwa ukaribu zaidi kwenye mtandao wa hija wa Saudi Arabia kwa kuwa kuna mambo mengi yamebadilika na kikubwa ni kuzingatia masharti kwa kuwa huenda taasisi zisizokidhi masharti zikafungiwa, alisema Shehe Hemed. Ni vema pia wanaoenda hija kuchukua hati zao za kusafiria mapema wiki kadhaa kabla ya muda wa kuondoka kwa kuwa wakaguzi wa alama za vidole kutoka Saudi Arabia wakiwasili nchini kwa ukaguzi huo watakuwa na ratiba maalumu.Ni vema kila mtu akawa na hati yake ya kusafiria ili kazi ya wakaguzi hao iwe rahisi, alisema. Mrakibu Msaidizi wa Uhamiaji, Godfrey Mubya alizitaka taasisi zinazosafirisha mahujaji kuanza mapema kushughulikia hati za kusafiria akisema idara hiyo imejipanga kuwahudumia vema kwa wakati.Ni vema mkawa na orodha nzima watakaokuwa wameshajitokeza na kuwa tayari kwa safari ili Uhamiaji iwasaidie kupata hati hizo kwa wakati kwa kuwa tofauti na zamani mwombaji alikuwa akijijazia mwenyewe kwa sasa unajaza kimtandao sasa kunakuwa na ugumu muda mwingine, alisema Mubya.Mwakilishi wa Kampuni ya Usafiri na Utalii ya Labbaik, Farid Jabir alisema kampuni hiyo imeanza kuwafundisha mahujaji namna ya kushiriki tukio hilo muhimu la hija kuanzia namna ya kuingia kwenye eneo tukufu na hija, kuishi kwa muda huo wote nchini Saudi Arabia na mengineo mengi ili wasikwame.  <topic>: KITAIFA 